CELEX: 32010D0170
Language: sk
Date: 2010-03-19 00:00:00
Title: 2010/170/: Rozhodnutie Komisie z  19. marca 2010 o vypustení odkazu na normu EN 353-1:2002 Osobné ochranné prostriedky proti pádu z výšky – Časť 1: Záchytné zariadenia vedeného typu na pevnom kotviacom vedení v súlade so smernicou Rady 89/686/EHS [oznámené pod číslom K(2010) 1619] (Text s významom pre EHP)

23.3.2010   
            
            
               SK
            
            
               Úradný vestník Európskej únie
            
            
               L 75/27
            
         ROZHODNUTIE KOMISIE
   z 19. marca 2010
   o vypustení odkazu na normu EN 353-1:2002 Osobné ochranné prostriedky proti pádu z výšky – Časť 1: Záchytné zariadenia vedeného typu na pevnom kotviacom vedení v súlade so smernicou Rady 89/686/EHS
   [oznámené pod číslom K(2010) 1619]
   (Text s významom pre EHP)
   (2010/170/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (1), a najmä na jej článok 6 ods. 1,
   so zreteľom na stanovisko stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem, ako aj predpisov a pravidiel o službách informačnej spoločnosti (2),
   keďže:
   
               (1)
            
            
               Európska norma EN 353-1:2002 Osobné ochranné prostriedky proti pádu z výšky – Časť 1: Záchytné zariadenia vedeného typu na pevnom kotviacom vedení bola prijatá Európskym výborom pre normalizáciu (CEN) 12. marca 2002. Odkaz na túto normu bol po prvýkrát uverejnený v Úradnom vestníku Európskej únie28. augusta 2003 (3).
            
         
               (2)
            
            
               Spojené kráľovstvo vznieslo formálnu námietku voči norme EN 353-1:2002.
            
         
               (3)
            
            
               Spojené kráľovstvo sa domnieva, so zreteľom na ustanovenie 4.7 normy EN 353-1:2002, že špecifikácie týkajúce sa pokynov pre používateľa nevyhovujú požiadavkám stanoveným v bode 1.4 písm. a) a písm. b) prílohy II k smernici.
            
         
               (4)
            
            
               Spojené kráľovstvo sa domnieva, so zreteľom na ustanovenie 5 normy EN 353-1:2002, že predpísaná metóda skúšania nezohľadňuje bežne predpokladateľné podmienky pádu, ako napríklad pád dozadu alebo bočný pád, čo vedie k značnému riziku, že zariadenie by mohlo zlyhať. Spojené kráľovstvo sa preto domnieva, že norma úplne nevyhovuje požiadavkám stanoveným v bodoch 1.1.1 a 3.1.2.2 prílohy II k smernici.
            
         
               (5)
            
            
               Po preskúmaní príslušnej normy a po konzultácii s pracovnou skupinou pre osobné ochranné prostriedky Komisia stanovila, že norma EN 353-1:2002 úplne nevyhovuje základným zdravotným a bezpečnostným požiadavkám stanoveným v bodoch 1.1.1, 1.4 a 3.1.2.2 prílohy II k smernici 89/686/EHS.
            
         
               (6)
            
            
               Odkaz na normu EN 353-1:2002 by sa mal preto vypustiť zo zoznamu harmonizovaných noriem v Úradnom vestníku Európskej únie, v dôsledku čoho súlad s príslušnými vnútroštátnymi normami, ktorými sa transponuje harmonizovaná norma EN 353-1:2002, viac nevytvára predpoklad zhody so základnými požiadavkami smernice 89/686/EHS,
            
         PRIJALA TOTO ROZHODNUTIE:
   Článok 1
   Odkaz na normu EN 353-1:2002 Osobné ochranné prostriedky proti pádu z výšky – Časť 1: Záchytné zariadenia vedeného typu na pevnom kotviacom vedení sa vypúšťa zo zoznamu harmonizovaných noriem uverejneného v Úradnom vestníku Európskej únie.
   Článok 2
   Toto rozhodnutie je určené členským štátom.
   
      V Bruseli 19. marca 2010
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. ES L 399, 30.12.1989, s. 18.
   
      (2)  Ú. v. ES L 204, 21.7.1998, s. 37.
   
      (3)  Ú. v. EÚ C 203, 28.8.2003, s. 10.